ราคาทองคำปิดวานนี้ร่วงกว่า 5 ดอลล์
สัญญาทองคำตลาดนิวยอร์กปิดร่วงลงเมื่อคืนนี้ (5 ส.ค.) เพราะได้รับแรงกดดันจากสกุลเงินดอลลาร์ที่แข็งค่าขึ้น หลังสหรัฐเปิดเผยข้อมูลภาคบริการที่แข็งแกร่งในเดือนก.ค.
6 ส.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 5.1 ดอลลาร์ หรือ 0.47% ปิดวานนี้ (5 ส.ค.) ที่ระดับ 1,085.60 ดอลลาร์/ออนซ์, สัญญาโลหะเงินส่งมอบเดือนก.ย. ลดลง 0.4 เซนต์ ปิดที่ 14.553 ดอลลาร์/ออนซ์, สัญญาพลาตินัมส่งมอบเดือนต.ค. ลดลง 7.6 ดอลลาร์ ปิดที่ 950.90 ดอลลาร์/ออนซ์ และสัญญาทองคำได้รับแรงกดดันจากสกุลเงินดอลลาร์สหรัฐที่แข็งค่าขึ้นเมื่อเทียบกับสกุลเงินหลักๆ หลังมีข้อมูลบ่งชี้ถึงความแข็งแกร่งของภาคบริการสหรัฐ
ทั้งนี้ ผลสำรวจของสถาบันจัดการด้านอุปทานของสหรัฐ (ISM) เปิดเผยว่า ดัชนีภาคบริการของ ISM อยู่ที่ระดับ 60.3 ในเดือนก.ค. ซึ่งเพิ่มขึ้นจากระดับ 56.0 ในเดือนมิ.ย. และสูงกว่าที่นักวิเคราะห์คาดการณ์ไว้ก่อนหน้านี้ที่ 56.1 ขณะเดียวกัน บริษัทมาร์กิต ซึ่งเป็นบริษัทสำรวจข้อมูลทางการเงิน รายงานว่า ดัชนีผู้จัดการฝ่ายจัดซื้อ (PMI) ขั้นสุดท้ายสำหรับภาคบริการของสหรัฐ ดีดตัวขึ้นสู่ระดับ 55.7 ในเดือนก.ค. จากตัวเลขเบื้องต้นที่ 55.2 และสูงกว่าที่นักวิเคราะห์คาดไว้ที่ระดับ 55.0 โดยได้แรงหนุนจากการขยายตัวในการจ้างงานและธุรกิจใหม่